Az ukrán külügyminisztérium Szijjártó Péter kijelentései alapján arra számít, hogy a magyar külügyminiszter nem rendeli haza önként a diplomatát, ezért kiutasítják.

Ha Szijjártó Péter nem rendeli haza a beregszászi magyar konzult, akkor az ukrán külügyminisztérium majd intézkedik arról, hogy a diplomata elhagyja az országot – közölte sajtótájékoztatóján az ukrán külügyminiszter. Pavlo Klimkin azt mondta, hogy Szijjártó Péter korábbi nyilatkozataiból arra következtet, hogy erre szükség lesz, ezért csütörtökön diplomáciai jegyzékben tájékoztatja Magyarországot a konzul kiutasításáról. Klimkin szerint mindez nem egyenlő a kitoloncolással.

Hiszen civilizált emberek vagyunk, udvariasak, de ugyanakkor kemények és következetesek... Természetesen önként hagyja el az országot, de minden pofonegyszerű, mint már mondtam

– fogalmazott Klimkin.

Az ügy előzménye, hogy két héttel ezelőtt az Ukrinform ukrán állami hírügynökség kiszivárogtatott egy rejtett kamerával készült felvételt, amely felkerült a YouTube videomegosztóra is. Ezen ukrán állampolgárok magyar állampolgársági esküt tesznek és magyar útlevelet kapnak a beregszászi konzulátuson.

A felvétel miatt tovább romlott Magyarország és Ukrajna viszonya, ami egy évvel ezelőtt, az ukrán oktatási törvény elfogadásakor vált viharossá. Az ukrán külügyminiszter ugyanis kijelentette, hogy a beregszászi magyar konzulátus alkalmazottai megsértették Ukrajan törvényeit, ezáltal a konzuli tevékenységről szóló bécsi egyezményt. Kifogásolta továbbá, hogy a konzulátus munkatársai azt javasolták az esküt tevőknek, hogy titkolják el magyar útlevelüket az ukrán hatóságok elől.

Az eljárást annak ellenére indították el az ukrajnai magyarok ellen, hogy az ukrán törvények egyrészt nem tiltják egyértelműen a kettős állampolgárságot, másrészt nem szabnak meg konkrét szankciókat arra az esetre, ha valaki felveszi egy másik állam polgárságát is.